Bruno Jerup (EL), 1997-12-02:
bestemt ikke, at der er så mange penge i det, som ministeren angiver i bemærkningerne
Der er næppe mange kroner at hente.
Det er et underligt forslag, for sagen er jo, at hvad angår spørgsmålet om, hvorvidt en kommune har lov til én gang om året at sende et brev til en borger, hvorpå borgeren skal skrive, om vedkommende stadig væk er enlig, er det sådan, at det gør kommunerne allerede i dag, og nogle gør det måske endda flere gange om året.
Ja, det er endog sådan, at vi i dag har mulighed for at opsøge folk og lave alle mulige andre former for overvågning af borgerne på det her punkt.
Derfor kan man jo undre sig over, at det overhovedet skulle være nødvendigt at lave en lov, som i virkeligheden ikke er nogen udvidelse i forhold til, hvad kommunerne allerede kan gøre, ud over at man selvfølgelig pålægger alle de kommuner, som ikke har haft lyst til at gøre det her, eller som ikke har ment, det var nødvendigt at gøre det, eller som har klaret det på anden måde, noget ekstra bureaukrati.
Men det er måske også hovedsigtet med det, nemlig at få noget mere bureaukrati og ganske få ekstra kroner i kassen.
Ja, det handler selvfølgelig om, at der er nogle mennesker i det her land, som er enlige og som har børn, og det er da klart, at nogle af dem, der er enlige, hvad enten det nu er mænd eller kvinder med børn, ikke nødvendigvis er enlige hver eneste dag.
Det tror jeg gerne på.
Nogle har muligvis i perioder, det kan være 14 dage, eller det kan være måneder, en anden person boende eller i hvert fald en anden person, der kommer ofte.
Det, vi altså skal have nu, er, at vi skal have sådan noget snageri fra kommunens side om, hvorvidt der har været en mand på besøg lidt for tit.
Det synes vi simpelt hen er noget værre svineri, og det undrer os utrolig meget, at man fra ministerens side er gået ind på det her, som jo i virkeligheden er en udløber af en helt anden sag.
Sådan læser jeg det i hvert fald.
Det er en udløber af, at statsministeren på et tidspunkt kom til at sige noget i stil med: Vi finder os ikke i det!
Derefter skal der ske et eller andet, og så skal der laves en lov - en lov, som er det rene luft i virkeligheden, men som selvfølgelig godt kan blive brugt.
Specielt bemærker vi, at loven også rummer muligheder for en bemyndigelse til ministeren til at gå ind og lave nogle yderligere regler til kommunerne, så de kan gå og snage i borgernes private sager, og det synes vi egentlig er underligt.
Vi undrer os også over, at der er så bredt et flertal i Folketinget, der er ved at falde ned af talerstolen af begejstring over det her forslag, som jo i virkeligheden er lige det stik modsatte af, hvad det giver sig ud for.
Og de penge, der er i det, er som sagt ikke til at finde.
Men hvis vi nu kigger tilbage, var der for et halvt år siden en sag, der handlede om tre familier, der havde et antal børn tilsammen, og som tilfældigvis var af udenlandsk oprindelse, og det lykkedes for et og flere partier herinde at gøre det til en hovedsag.
Dette snageforslag er simpelt hen en udløber af det.
Det er det, det handler om.
Og jeg synes, ministeren burde holde sig for god til at komme med den type forslag.
Vi har tænkt os at stemme imod.